BG Официален вестник на Европейския съюз C 307/3

Известие на Надзорния орган на ЕАСТ — Допълнителни насоки относно вертикалните ограничения в споразуменията за продажба и ремонт на моторни превозни средства и дистрибуцията на резервни части за моторни превозни средства

2012/C 307/03

A. Настоящото известие се издава в изпълнение на правилата на Споразумението за Европейското икономическо пространство (Споразумението за ЕИП) и Споразумението между държавите от ЕАСТ за създаването на надзорен орган и съд (Споразумението за надзор и съд).

Б. Европейската комисия издаде известие, озаглавено „Допълнителни насоки относно вертикалните ограничения в споразуменията за продажба и ремонт на моторни превозни средства и дистрибуцията на резервни части за моторни превозни средства (1).“ Този необвързващ документ определя принципите, които Европейската комисия следва при оценката на вертикалните споразумения съгласно член 101 от ДФЕС относно продажбата и ремонта на моторни превозни средства и дистрибуцията на резервни части за моторни превозни средства.

В. Надзорният орган на ЕАСТ счита, че горепосоченият документ е от значение за ЕИП. С цел поддържане на условия на равнопоставеност в областта на конкуренцията и за осигуряване на еднаквото прилагане на правилата на ЕИП за конкуренция навсякъде в Европейското икономическо пространство, Надзорният орган на ЕАСТ приема настоящото известие по силата на поверените му правомощия съгласно член 5, параграф 2, буква б) от Споразумението за надзор и съд. Органът възнамерява да следва принципите и правилата, определени в настоящото известие, когато прилага съответните правила на ЕИП към конкретен случай.

I. ВЪВЕДЕНИЕ

1. Цел на насоките

1. Настоящите насоки определят принципите за извършване на оценка в съответствие с член 53 от Споразумението за ЕИП (по-нататък „член 53“) на определени проблеми, възникнали в контекста на вертикалните ограничения в споразуменията за продажба и ремонт на моторни превозни средства и за дистрибуция на резервни части. Те придружават акта, посочен в точка 4б от приложение XIV към Споразумението за ЕИП (Регламент (ЕC) № 461/2010 от 27 май 2010 г. на Комисията (2)) относно прилагането на член 53, параграф 3 от Споразумението за ЕИП по отношение на категории вертикални споразумения и съгласувани практики в сектора на моторните превозни средства (оттук нататък „регламент за групово освобождаване за моторни превозни средства“) и целта им е да помогнат на дружествата да извършват собствена оценка на тези споразумения.

2. Чрез насоките се дават разяснения по въпроси, които са особено уместни за сектора на моторните превозни средства, включително за тълкуването на някои разпоредби на акта, посочен в точка 2 от приложение XIV към Споразумението за ЕИП (Регламент (ЕС) № 330/2010 от 20 април 2010 г. на Комисията (3)) за прилагането на член 53, параграф 3 от Споразумението за ЕИП относно категориите вертикални споразумения и съгласувани практики (4) (оттук нататък „Общ регламент за групово освобождаване на вертикални споразумения“). Тези насоки не засягат приложимостта на насоките относно вертикалните ограничения (5) (оттук нататък „Общите насоки относно вертикалните ограничения“) и следователно трябва да се разглеждат във връзка с общите насоки относно вертикалните ограничения и като тяхно допълнение.

3. Тези насоки се прилагат както за вертикални споразумения и съгласувани практики, свързани с условията, при които страните могат да закупуват, продават или препродават резервни части за моторни превозни средства и/или услуги по ремонт и поддръжка на моторни превозни средства, така и за вертикални споразумения и съгласувани практики, свързани с условията, при които страните могат да закупуват, продават или препродават нови моторни превозни средства. Както е обяснено в раздел II от тези насоки, последната категория споразумения и съгласувани практики ще продължат до 31 май 2013 г. да бъдат обект на съответните разпоредби на акта, посочен в точка 4б от приложение XIV към Споразумението за ЕИП (Регламент (ЕО) № 1400/2002 на Комисията от 31 юли 2002 г. (6) относно прилагането на член 53, параграф 3 от Споразумението за ЕИП по отношение на категории вертикални споразумения и съгласувани практики в сектора на моторните превозни средства). Следователно, що се отнася до вертикалните споразумения и съгласуваните практики за покупката, продажбата или препродажбата на нови моторни превозни средства, тези насоки ще се прилагат едва от 1 юни 2013 г. Тези насоки не се прилагат за вертикални споразумения в сектори, различни от този на моторните превозни средства, и не е задължително принципите, заложени в тях, да се използват за оценяване на споразумения в други сектори.

4. Настоящите насоки не засягат възможното паралелно прилагане на член 54 от Споразумението за ЕИП по отношение на вертикални споразумения в сектора или на тълкуването, което Съдът на ЕАСТ може да направи във връзка с прилагането на член 53 към такива вертикални споразумения, или което Съдът на Европейския съюз или Общият съд могат да направят във връзка с прилагането на член 53 от Споразумението за ЕИП и член 101 от ДФЕС за такива вертикални споразумения.

5. Освен ако не е посочено друго, анализът и аргументите в тези насоки се отнасят до всички нива на търговията. Термините „доставчик“ и „дистрибутор“ (7) се използват за всички нива на търговията. Общият регламент за групово освобождаване на вертикални споразумения и регламентът за групово освобождаване за моторни превозни средства се наричат по-долу заедно „регламенти за групово освобождаване“.

6. Стандартите, определени в тези насоки, трябва да се прилагат към всеки случай, който има отношение към отделните фактически и правни обстоятелства. Надзорният орган на ЕАСТ ще прилага (8) тези насоки по разумен и гъвкав начин и като взема предвид опита, натрупан в процеса на дейностите ѝ по правоприлагане и мониторинг на пазара.

7. Историята на прилагането на правилата за конкуренция в този сектор показва, че могат да бъдат породени определени ограничения в резултат на явни преки договорни задължения или чрез непреки задължения или средства, които обаче постигат същия антиконкурентен резултат. Доставчици, които желаят да окажат влияние върху конкурентното поведение на определен дистрибутор, могат например да използва заплахи или сплашване, предупреждения или санкции. Те могат също да забавят или преустановят доставките или да заплашат с прекратяване на договорите дистрибуторите, които продават на чуждестранни потребители или не се придържат към определено ниво на цените. Прозрачните отношения между страните по договор обикновено намаляват риска от това производителите да бъдат държани отговорни за използването на такива непреки форми за оказване на натиск с цел постигане на антиконкурентен резултат. Спазването на кодекс за поведение е сред средствата за постигане на по-голяма прозрачност в търговските отношения между страните. В кодексите може, inter alia, да се предвиждат срокове за предизвестие при прекратяване на договор, които могат да се определят в съответствие с продължителността на договора; компенсации, предоставяни за невъзвърнати, специфични за дадено договорно взаимоотношение инвестиции, направени от дилъра, в случай на ранно прекратяване на договор без обоснована причина; както и арбитраж като алтернативен механизъм за решаване на спорове. Ако доставчик включи такъв кодекс за поведение в споразуменията си с дистрибуторите и сервизите, направи го публично достъпен и спазва разпоредбите му, това ще се счита за уместен фактор за оценка на поведението на доставчика в отделни случаи.

2. Структура на насоките

8. Насоките са структурирани, както следва: a) обхват на Регламента за групово освобождаване за моторни превозни средства и отношението му към общия регламент за групово освобождаване на вертикални споразумения (раздел II); б) прилагане на допълнителните разпоредби на Регламента за групово освобождаване за моторни превозни средства (раздел III); в) оценка на определени ограничения: снабдяване с продукт само от една марка и селективна дистрибуция (раздел IV).

II. ОБХВАТ НА РЕГЛАМЕНТА ЗА ГРУПОВО ОСВОБОЖДАВАНЕ ЗА МОТОРНИ ПРЕВОЗНИ СРЕДСТВА И ОТНОШЕНИЕТО МУ КЪМ ОБЩИЯ РЕГЛАМЕНТ ЗА ГРУПОВО ОСВОБОЖДАВАНЕ НА ВЕРТИКАЛНИ СПОРАЗУМЕНИЯ

9. Съгласно член 4 Регламентът за групово освобождаване за моторни превозни средства обхваща вертикалните споразумения, свързани с покупката, продажбата или препродажбата на резервни части за моторни превозни средства и предоставянето на услуги по ремонт и поддръжка на моторни превозни средства.

10. С член 2 от Регламента за групово освобождаване за моторни превозни средства валидността на съответните разпоредби на акта, посочен преди в точка 4б от приложение XIV към Споразумението за ЕИП (Регламент (ЕО) № 1400/2002), доколкото се отнасят до вертикални споразумения за покупката, продажбата или препродажбата на нови моторни превозни средства, се удължава до 31 май 2013 г. От 1 юни 2013 г. Общият регламент за групово освобождаване на вертикални споразумения ще се прилага също за вертикалните споразумения за покупката, продажбата и препродажбата на нови моторни превозни средства в съответствие с член 3 от Регламента за групово освобождаване за моторни превозни средства (9).

11. Разликата, която се прави в новата рамка, между пазарите за продажба на нови моторни превозни средства и пазарите за следпродажбени услуги за моторни превозни средства, отразява различните условия на конкуренция на тези пазари.

12. Въз основа на задълбочен пазарен анализ, изложен в доклада за оценка на действието на акта, посочен преди в точка 4б от приложение XIV към Споразумението за ЕИП (Регламент (ЕО) № 1400/2002 на Комисията от 28 май 2008 г. (10)), и в Съобщението на Комисията за бъдещата конкурентноправна рамка, приложима към сектора на моторните превозни средства от 22 юли 2009 г. (11), изглежда че за сектора на дистрибуция на нови моторни превозни средства не се наблюдават значителни недостатъци от гледна точка на конкуренцията, които да са по-характерни за този стопански отрасъл в сравнение с други и които да изискват прилагането на различни и по-строги правила от заложените в общия регламент за групово освобождаване на вертикални споразумения. Вследствие на това прилагането на праг на пазарния дял от 30 % (12), неосвобождаването на определени вертикални ограничения и условията, предвидени в общия регламент за групово освобождаване на вертикални споразумения, ще гарантират по принцип, че вертикалните споразумения за дистрибуция на нови моторни превозни средства съответстват на изискванията на член 53, параграф 3, без да са необходими допълнителни изисквания, надхвърлящи приложимите за други сектори.

13. Обаче, за да се предостави време на всички оператори да се адаптират към общия режим, особено с оглед на специфичните за дадено договорно взаимоотношение инвестиции, направени в дългосрочен план, срокът на прилагане на акта, посочен преди в точка 4б от приложение XIV към Споразумението за ЕИП (Регламент (ЕО) № 1400/2002) се удължава с три години до 31 май 2013 г. по отношение на изискванията, свързани конкретно с вертикалните споразумения за покупката, продажбата или препродажбата на нови моторни превозни средства. От 1 юни 2010 г. до 31 май 2013 г. разпоредбите на акта, посочен преди в точка 4б от приложение XIV към Споразумението за ЕИП (Регламент (ЕО) № 1400/2002), свързани както със споразуменията за дистрибуция на нови моторни превозни средства, така и със споразуменията за покупка, продажба и препродажба на резервни части за моторни превозни средства и/или услуги по ремонт и поддръжка, ще се прилагат само по отношение на първия вид споразумения. През този период насоките няма да се използват за тълкуване на разпоредбите на акта, посочен в точка 4б от приложение XIV към Споразумението за ЕИП (Регламент (ЕО) № 1400/2002). Вместо това следва да се използва обяснителната брошура към регламента (13).

14. Регламентът за групово освобождаване на моторни превозни средства се прилага от 1 юни 2010 г. по отношение на вертикалните споразумения, свързани с условията, при които страните могат да закупуват, продават или препродават резервни части за моторни превозни средства и/или да предоставят услуги по ремонт и поддръжка на моторни превозни средства. Това означава, че за да бъдат освободени в съответствие с член 4 от регламента за групово освобождаване за моторни превозни средства, тези споразумения не само трябва да отговарят на условията за освобождаване съгласно общия регламент за групово освобождаване на вертикални споразумения, но трябва също да не съдържат никоя от твърдо установените ограничения по отношение на конкуренцията, изброени в член 5 от регламента за групово освобождаване за моторни превозни средства

15. Поради обвързания по принцип с марката характер на пазарите за услуги по ремонт и поддръжка и за дистрибуция на резервни части конкуренцията на тези пазари по същността си е по-слаба в сравнение с пазара за продажба на нови моторни превозни средства. Въпреки повишаването на надеждността и удължаването на интервалите между услугите по поддръжка благодарение на технологичните подобрения, тенденцията към покачване на цените за отделните услуги по ремонт и поддръжка изпревари това развитие. На пазара за резервни части продуктите, носещи марката на производителя на автомобили, се конкурират с частите, доставени от доставчиците на оригинално оборудване (ДОО) и от други страни. Това поддържа ценови натиск на тези пазари, което от своя страна води до натиск върху цените на пазарите за услуги по ремонт и поддръжка, тъй като резервните части съставляват голям процент от средните разходи за поправка. Освен това ремонтът и поддръжката представляват като цяло много голяма част от общите разходи на потребителите за моторни превозни средства, които от своя страна са значителен дял от средния потребителски бюджет.

16. За да се решат конкретните проблеми за конкуренцията на пазарите за следпродажбени услуги за моторни превозни средства, Общият регламент за групово освобождаване на вертикални споразумения е допълнен от три твърдо установени ограничения в Регламента за групово освобождаване на моторни превозни средства, които се прилагат за споразумения за ремонт и поддръжка на моторни превозни средства и за доставка на резервни части. В раздел III по-долу се дават допълнителни насоки за тези допълнителни твърдо установени ограничения.

III. ПРИЛАГАНЕ НА ДОПЪЛНИТЕЛНИТЕ РАЗПОРЕДБИ В РЕГЛАМЕНТА ЗА ГРУПОВО ОСВОБОЖДАВАНЕ НА МОТОРНИ ПРЕВОЗНИ СРЕДСТВА

17. Споразуменията няма да се ползват от груповото освобождаване, ако съдържат твърдо установени ограничения. Тези ограничения са изброени в член 4 от общия регламент за групово освобождаване на вертикални споразумения и член 5 от регламента за групово освобождаване за моторни превозни средства. Включването на такива ограничения в определено споразумение поражда презумпцията, че споразумението попада в обхвата на член 53, параграф 1. То също така поражда презумпцията, че няма вероятност споразумението да изпълни условията, посочени в член 53, параграф 3, поради което груповото освобождаване не се прилага. Това обаче е оборима презумпция, която оставя открита възможността в отделни случаи предприятията да се обосноват със защита на ефикасността съгласно член 53, параграф 3.

18. Една от целите на Надзорния орган на ЕАСТ по отношение на политиката на конкуренция в сектора на моторните превозни средства е да се защити достъпът на производителите на резервни части до пазара за следпродажбени услуги за моторни превозни средства, като по този начин се гарантира, че конкуриращите се марки резервни части продължават да бъдат достъпни за независимите и оторизираните сервизи, а също така и за търговците на резервни части на едро. Наличността на такива части облагодетелства значително потребителите, особено когато цените на частите, продавани или препродавани от производителя на моторното превозно средство, и на алтернативните части често се различават значително. Алтернативните части с търговската марка на производителя на превозното средство (части от производители на оригинално оборудване, ПОО) включват оригинални части, произведени и разпространявани от доставчиците на оригинално оборудване (части от доставчици на оригинално оборудване, ДОО), докато другите части, съответстващи на качеството на оригиналните компоненти, са доставени от производители на части с „еквивалентно качество“.

19. „Оригинални части или оборудване“ означава части или устройства, произведени съобразно спецификациите и производствените норми, предоставени от производителя за производството на части или оборудване на превозното средство и за неговия монтаж. Това включва и части или оборудване, произведени на същия конвейер като посочените части или оборудване. Приема се до доказване на обратното, че частите представляват оригинални части, ако производителят удостовери, че те отговарят на качеството на компонентите, използвани при монтажа на моторното превозно средство, и са били произведени съобразно спецификациите и производствените норми на въпросното моторно превозно средство (виж член 3, параграф 26 от Директива 2007/46/ЕО на Европейския парламент и на Съвета от 5 септември 2007 г. за създаване на рамка за одобрение на моторните превозни средства и техните ремаркета, както и на системи, компоненти и отделни технически възли, предназначени за такива превозни средства (Рамкова директива) (14).

20. За да бъдат считани частите за притежаващи „еквивалентно качество“, те трябва да са с достатъчно високо качество, за да може тяхната употреба да не застрашава репутацията на въпросната мрежа от оторизирани сервизи. Както при всеки друг стандарт за подбор производителят на моторни превозни средства може да представи доказателства, че дадена резервна част не отговаря на това изискване.

21. В член 4, буква д) от Общия регламент за групово освобождаване на вертикални споразумения това се описва като твърдо установено ограничение за споразумение между доставчик на компоненти и купувач, който монтира тези компоненти, с цел да се възпрепятства или да се ограничи способността на доставчика да продава своите компоненти на крайни потребители, независими сервизи или други доставчици на услуги, които не са натоварени от купувача с поправката или поддръжката на стоките му. В член 5, букви а)—в) от Регламента за групово освобождаване за моторни превозни средства се съдържат три допълнителни твърдо установени ограничения, свързани със споразуменията за доставката на резервни части.

22. Член 5, буква а) от регламента за групово освобождаване за моторни превозни средства се отнася до ограничението върху това членовете на система за селективна дистрибуция да продават на независими сервизи резервни части за моторни превозни средства. Тази разпоредба е уместна най-вече за определена категория части, наричани понякога captive parts (обвързващи части), които могат да бъдат получени единствено от производителя на моторни превозни средства или от членове на неговите оторизирани мрежи. Ако доставчик и дистрибутор се съгласят такива части да не се доставят на независими сервизи, възможно е това споразумение да ограничи достъпа на тези сервизи за ремонт до пазара за услуги за ремонт и поддръжка и да не отговаря на изискванията на член 53.

23. Член 5, буква б) от Регламента за групово освобождаване на моторни превозни средства се отнася до всяко пряко или косвено ограничение, договорено между доставчик на резервни части, ремонтни инструменти или диагностично или друго оборудване и производител на моторни превозни средства, което ограничава възможността на доставчика да продава тези стоки на оторизирани и/или независими дистрибутори и сервизи. Така наречените „споразумения за инструменти“ между доставчиците на компоненти и производителите на моторни превозни средства представляват пример за възможните непреки ограничения от този тип. Във връзка с това следва да се прави позоваване на Известието на Надзорния орган на ЕАСТ относно неговата оценка на определени договори за подизпълнение във връзка с член 53, параграф 1 от Споразумението за ЕИП (15). По принцип член 53, параграф 1 не се прилага за спогодба, съгласно която производител на моторни превозни средства предоставя инструмент на производител на компоненти, който е необходим за производството на определени компоненти, споделя разходите за разработване на продукта или дава своя принос чрез предоставянето на необходими (16) права на интелектуална собственост или ноу-хау и не позволява този принос да се използва за производството на части, които да се продават директно на пазара за следпродажбени услуги. От друга страна, ако производител на моторни превозни средства задължи доставчик на компоненти да прехвърли своята собственост върху такъв инструмент или правата си на интелектуална собственост или ноу-хау, ако поеме само незначителна част от разходите за разработване на продукта или не предостави принос под формата на необходими инструменти, права на интелектуална собственост или ноу-хау, това няма да се счита за действително споразумение за подизпълнение. Следователно споразумението може да попадне в приложното поле на член 53, параграф 1 и да бъде разглеждано в съответствие с разпоредбите на регламента за групово освобождаване.

24. Член 5, буква в) от Регламента за групово освобождаване за моторни превозни средства се отнася до ограничението, договорено между производител на моторни превозни средства, който използва компоненти за първоначално сглобяване на моторни превозни средства, и доставчика на такива компоненти, което ограничава възможностите на доставчика да постави търговската си марка или лого ефективно и на видно място на доставените компоненти или на резервните части. С цел да се разшири изборът на потребителите, сервизите и потребителите следва да имат възможност да определят кои резервни части, различни от носещите марката на производителя на автомобила, доставени от алтернативни доставчици, са съвместими с определено моторно превозно средство. Поставянето на търговска марка или лого върху компонентите и върху резервните части улеснява идентифицирането на съвместимите части за подмяна, които могат да бъдат получени от доставчиците на оригинално оборудване (ДОО). Като не позволяват това, производителите на моторни превозни средства могат да ограничат маркетинга на части ДОО и да ограничат избора на потребителите по начин, който противоречи на разпоредбите на член 53.

IV. ОЦЕНКА НА СПЕЦИФИЧНИ ОГРАНИЧЕНИЯ

25. Страните по вертикални споразумения в сектора на моторните превозни средства следва да използват тези насоки като допълнение към общите насоки относно вертикалните ограничения и във връзка с тях, за да извършат оценка на съвместимостта на специфични ограничения с член 53. Настоящият раздел дава конкретни насоки относно снабдяването с продукт от една марка и селективната дистрибуция, представляващи две области, които са особено уместни за оценяването на категориите споразумения, посочени в раздел II по-горе от тези насоки.

1. Задължения за снабдяване с продукт от една марка

i) Оценка на задълженията за снабдяване с продукт от една марка съгласно регламентите за групово освобождаване

26. Съгласно член 3 от Регламента за групово освобождаване за моторни превозни средства във връзка с член 5, параграф 1, буква а) от общия регламент за групово освобождаване на вертикални споразумения, доставчик и дистрибутор на моторни превозни средства, които държат дял от съответния пазар, ненадвишаващ 30 %, могат да се постигнат съгласие за задължение за снабдяване с продукт от една марка, което задължава дистрибутора да закупува моторни превозни средства единствено от доставчика или от други фирми, посочени от доставчика, при условие че продължителността на такова задължение за въздържане от конкуренция е ограничено до пет години или по-малко. Същите принципи се прилагат за споразумения между доставчиците и техните оторизирани сервизи и/или дистрибутори на резервни части. Удължаването на договора за период, по-голям от пет години, изисква изричното съгласие на двете страни, като не трябва да съществуват пречки за дистрибутора да прекрати ефективно задължението за въздържане от конкуренция в края на петгодишния период. Задълженията за въздържане от конкуренция не са обхванати от регламентите за групово освобождаване, когато тяхната продължителност е неопределена или превишава пет години, въпреки че при тези обстоятелства регламентите за групово освобождаване ще продължат да се прилагат за останалата част от вертикалното споразумение Същото се отнася и за задължения за въздържане от конкуренция, които мълчаливо се подновяват за период, по-голям от пет години. За мълчаливо подновяване на въпросното задължение за снабдяване с продукт от една марка ще се считат пречки, заплахи за прекратяване или индикации, че задължението за снабдяване с продукт от една марка ще бъде наново наложено, преди да е изтекъл достатъчен период от време, за да може дистрибуторът или новият доставчик да амортизира невъзвръщаемите си инвестиции.

27. В съответствие с член 5, параграф 1, буква в) от Общия регламент за групово освобождаване на вертикални споразумения всяко пряко или косвено задължение, налагащо на членовете на селективна дистрибуторска система да не продават търговските марки на отделни конкурентни доставчици, не попада в обхвата на освобождаването. Следва да се обърне специално внимание на начина, по който задълженията за снабдяване с продукт от една марка се прилагат към съществуващите дистрибутори на много марки, за да се гарантира, че въпросните задължения не са част от цялостна стратегия за отстраняване на конкуренция, упражнена от един или повече конкретни доставчици и особено от новонавлезли на пазара или по-слаби конкуренти. Такива опасения могат да възникнат по-специално, ако праговете на пазарния дял, посочени в параграф 34 от тези насоки, са надхвърлени и ако доставчикът, налагащ такъв вид ограничения, е с позиция на съответния пазар, която му позволява да допринася значително за цялостния ефект на препятстване (17).

28. Задълженията за въздържане от конкуренция във вертикални споразумения не представляват твърдо установени ограничения, но въпреки това в зависимост от пазарните условия могат да имат отрицателен ефект, който може да доведе до това споразуменията да попаднат в приложното поле на член 53, параграф 1 (18). Такъв вреден ефект може да се породи, ако се увеличат пречките за навлизане или разширяване на пазара, които водят до изключване от пазара на конкурентни доставчици и до вреди за потребителите, особено като се увеличат цените на продуктите или се ограничи изборът на продуктите, намали се качеството им или нивото на иновация за продуктите.

29. Задълженията за въздържане от конкуренция могат обаче да имат и положителен ефект, който да обоснове прилагането на член 53, параграф 3. Те могат по-специално да помогнат за преодоляване на проблема с „получаването наготово“, според който един доставчик се ползва от инвестициите, направени от друг. Например доставчик може да инвестира в помещенията на дистрибутор, но по този начин да привлече клиенти за конкурентна марка, която също се продава в тези помещения. Същото се отнася и за другите видове инвестиции, направени от доставчика, например инвестициите в обучението, които могат да се използват от дистрибутора, за да продава моторни превозни средства на конкурентни производители.

30. Друг положителен ефект от задълженията за въздържане от конкуренция в сектора на моторните превозни средства е свързан с подобряването на имиджа на марката и репутацията на дистрибуторската мрежа. Това ограничение може да спомогне за създаване и поддържане на имидж на марката чрез налагане на известна мярка за еднообразие и качествена стандартизация на дистрибуторите и по този начин да увеличи привлекателността на дадена марка за крайния потребител и да увеличи нейните продажби.

31. Съгласно член 1, буква г) от общия регламент за групово освобождаване на вертикални споразумение задължение за въздържане от конкуренция се определя по следния начин: „а) всяко пряко или косвено задължение, налагащо на купувача да не произвежда, купува, продава или препродава стоки или услуги, които се конкурират с договорните стоки или услуги, или б) всяко пряко или косвено задължение на купувача да купува от доставчика или от друго предприятие, посочено от доставчика, повече от 80 % от всички покупки на купувача на договорните стоки или услуги и техните заместители на съответния пазар.“

32. Освен преките методи за обвързване на дистрибутора със своите собствени марки, доставчикът може да използва и косвени методи със същия ефект. В сектора на моторните превозни средства тези косвени методи могат да включват качествени стандарти, предназначени специално да обезкуражат дистрибуторите да продават продукти от конкурентни марки (19), бонуси, които зависят от съгласието на дистрибутора да продава изключително една марка, отстъпки за постигнати цели или други определени изисквания, като изискването за учредяване на отделно юридическо лице за конкурентната марка или задължението за излагане на допълнителната конкурентна марка в отделен шоурум в географско място, където изпълнението на такова изискване не би било икономически оправдано (например слабо населени места).

33. Груповото освобождаване, предвидено в Общия регламент за групово освобождаване на вертикални споразумения, обхваща всички форми на преки или косвени задължения за въздържане от конкуренция, при условие че пазарните дялове на доставчика и неговия дистрибутор не превишават 30 %, а продължителността на това задължение за въздържане от конкуренция не превишава пет години. Обаче дори в случаи, при които отделните споразумения отговарят на тези условия, прилагането на задължения за въздържане от конкуренция може да доведе до антиконкурентен ефект, който няма да бъде компенсиран от техния положителен ефект. В отрасъла на моторните превозни средства такива нетни антиконкурентни ефекти биха могли да произтичат по-специално от кумулативни ефекти, водещи до изключване на конкурентни марки от пазара.

34. При дистрибуцията на моторни превозни средства на нивото на търговията на дребно няма вероятност от възникване на препятстване от този тип на пазари, където всички доставчици имат пазарни дялове под 30 % и където общият процент на всички продажби на моторни превозни средства, които подлежат на задължения за снабдяване с продукт от една марка на въпросния пазар (т.е. общият свързан пазарен дял) е под 40 % (20). В ситуации, при които съществува един недоминиращ доставчик с пазарен дял над 30 % от съответния пазар, докато пазарните дялове на всички други доставчици са под 30 %, няма вероятност от възникване на кумулативни антиконкурентни ефекти, докато общият свързан пазарен дял остава под 30 %.

35. Ако достъпът до съответния пазар за продажба на нови моторни превозни средства и конкуренцията на този пазар са сериозно ограничени от кумулативния ефект на паралелни мрежи от подобни вертикални споразумения, съдържащи задълженията за снабдяване с продукт от една марка, ползата от груповото освобождаване може да бъде оттеглена от Надзорния орган на ЕАСТ, когато той е компетентният надзорен орган съгласно член 56 от Споразумението за ЕИП, в съответствие с член 29 от глава II от протокол 4 към Споразумението за надзор и съд. Решение за оттегляне на ползата може да бъде адресирано по-специално до тези доставчици, които допринасят значително за кумулативен ефект, водещ до препятстване на съответния пазар. Ако това се случи на национален пазар, националните органи по конкуренцията на държавата-членка от ЕАСТ също имат право да оттеглят ползата от груповото освобождаване по отношение на тази територия.

36. Освен това, ако паралелни системи от споразумения, които съдържат сходни вертикални ограничения, обхващат повече от 50 % от даден пазар, Надзорният орган на ЕАСТ може чрез препоръка да обяви груповото освобождаване за неприложимо на въпросния пазар по отношение на тези ограничения (21). По-специално, такава ситуация може да настъпи, ако кумулативните ефекти, произтичащи от широка употреба на задължения за снабдяване с продукт от една марка, води до вреди за потребителите на този пазар.

37. По отношение на оценката на задължения за минимални покупки, изчислени въз основа на общите годишни изисквания на дистрибутора, може да бъде оправдано оттеглянето на ползата от груповото освобождаване в случай на възникване на кумулативни антиконкурентни ефекти, дори ако доставчикът наложи задължение за минимални покупки, което е под 80 % от лимита, установен в член 1, буква г) от Общия регламент за групово освобождаване на вертикални споразумения. Страните следва да решат дали предвид съответните фактически обстоятелства, ако на дистрибутора бъде наложено задължението да гарантира, че определен процент от общия размер на покупките му на моторни превозни средства е от марката на доставчика, това ще го възпрепятства от вземане на една или повече допълнителни конкурентни марки. В тази перспектива дори изискване за минимални покупки на равнище, по-ниско от 80 % от общите годишни покупки, ще бъде равносилно на задължение за снабдяване с продукт от една марка, ако задължава дистрибутор, който желае да работи с нова избрана от него марка на конкурентен производител, да закупува толкова моторни превозни средства от марката, която продава понастоящем, че бизнесът на този дистрибутор да стане икономически неоправдан (22). Такова изискване за минимални покупки ще бъде също равносилно на задължение за снабдяване с продукт от една марка, ако задължава конкурентен доставчик да раздели прогнозния си обем продажби на определена територия между няколко дистрибутори, което ще доведе до дублиране на инвестициите и фрагментиране на продажбите.

ii) Оценка на задълженията за снабдяване с продукт от една марка, които не са обхванати от груповото освобождаване

38. От страните може да се изиска също така да оценят съвместимостта на задълженията за снабдяване с продукт от една марка с правилата за конкуренцията по отношение на споразумения, които не отговарят на изискванията за групово освобождаване, защото пазарните дялове на страните превишават 30 % или продължителността на споразумението надвишава пет години. Такива споразумения ще бъдат поотделно разглеждани, за да се установи дали са обхванати от член 53, параграф 1 и ако е така, дали могат да бъдат посочени резултати, компенсиращи възможен антиконкурентен ефект. Ако случаят е такъв, те може да се възползват от изключението по член 53, параграф 3. При оценяването на отделните случаи се прилагат общите принципи, посочени в раздел VI.2.1 на общите насоки относно вертикалните ограничения.

39. По-специално, споразумения, сключени между производител на моторни превозни средства или неговия вносител, от една страна, и дистрибутори на резервни части и/или оторизирани сервизи, от друга, няма да попаднат в груповото освобождаване, когато пазарните дялове на страните превишат прага от 30 %, какъвто вероятно ще бъде случаят при повечето подобни споразумения. Задълженията за снабдяване с продукт от една марка, които ще трябва да бъдат оценени при тези обстоятелства, включват всички видове ограничения, които ограничават пряко или непряко способността на оторизираните дистрибутори или сервизи да получават от трети страни оригинални резервни части или такива с еквивалентно качество. Обаче задължението за оторизиран сервиз да използва оригинални резервни части, доставени от производителя на моторното превозно средство, за ремонтни дейности под гаранция, за безплатно обслужване и за работа по изтегляне на автомобили от пазара няма да се счита за задължение за снабдяване с продукт от една марка, а по-скоро за обективно обосновано изискване.

40. Може да се наложи да бъдат оценени поотделно и задълженията за снабдяване с продукт от една марка за дистрибуцията на нови моторни превозни средства, когато тяхната продължителност надхвърля пет години и/или когато пазарният дял на доставчика надхвърля 30 %, като някои доставчици в някои държави от ЕИП могат да се намират в това положение. При тези обстоятелства страните следва да отчитат не само пазарния дял на доставчика и на купувача, но също и общия свързан пазарен дял, като се вземат предвид праговете, посочени в параграф 34. Над тези прагове отделните случаи ще бъдат оценявани в съответствие с общите принципи, посочени в раздел VI.2.1 на Общите насоки относно вертикалните ограничения.

41. Извън приложното поле на груповото освобождаване при извършването на оценката на задълженията за минимални покупки, изчислени въз основа на общите годишни изисквания на дистрибутора, ще се отчитат всички съответни фактически обстоятелства. По-специално, задължение за минимални покупки на ниво, по-ниско от 80 % от общите годишни покупки, ще бъде равносилно на задължение за снабдяване с продукт от една марка, ако пречи на дистрибуторите да търгуват с една или повече допълнителни конкурентни марки.

2. Селективна дистрибуция

42. Понастоящем селективната дистрибуция представлява преобладващата форма на дистрибуция в сектора на моторните превозни средства. Тя е широко използвана при дистрибуцията на моторни превозни средства, както и при ремонта, поддръжката и дистрибуцията на резервни части.

43. При чисто качествената селективна дистрибуция дистрибуторите и сервизите се избират единствено на базата на обективни критерии, изисквани от естеството на продукта или услугата, например технически умения на персонала по продажбите, разположението на съоръженията за продажба, техниките за продажба и типа на услугата при продажбата, която се предоставя от дистрибутора (23). Прилагането на такива критерии не поставя пряко ограничение върху броя на дистрибуторите или сервизите, допуснати в мрежата на доставчика. Като цяло се счита, че чисто качествената селективна дистрибуция не попада в приложното поле на член 53, параграф 1 поради липса на антиконкурентни ефекти, при условие че са изпълнени три условия. Първо, естеството на въпросния продукт трябва да налага използването на селективна дистрибуция, в смисъл че подобна система трябва да представлява легитимно изискване по отношение на естеството на съответния продукт за запазване на качеството му и гарантиране на правилната му употреба. Второ, дистрибуторите или сервизите трябва да се избират въз основа на обективни критерии от качествен характер, които са валидни в еднаква степен за всички потенциални препродаващи търговци и не се прилагат по дискриминационен начин. Трето, заложените критерии не трябва да надхвърлят рамките на необходимото.

44. Докато качествената селективна дистрибуция включва подбор на дистрибутори или сервизи само въз основа на обективни критерии, изисквани от естеството на продукта или услугата, количественият подбор добавя допълнителни критерии за подбор, които ограничават по по-пряк начин потенциалния брой на дистрибуторите или сервизите, като се фиксира пряко техният брой или като се изисква например минимално ниво на продажбите. Мрежите, основани на количествени критерии, обикновено се считат за по-ограничаващи от мрежите, които разчитат единствено на качествен подбор, и съответно е по-вероятно да попаднат в обхват на член 53, параграф 1.

45. Ако споразуменията за селективна дистрибуция попадат в обхвата на член 53, параграф 1, ще бъде необходимо страните да преценят дали техните споразумения могат да се ползват от груповото освобождаване или поотделно — от изключението в член 53, параграф 3.

i) Оценка на селективната дистрибуция съгласно груповото освобождаване

46. Чрез груповото освобождаване се освобождават споразумения за селективна дистрибуция, независимо дали се използват количествени или изцяло качествени критерии, ако пазарните дялове на страните не превишават 30 %. Освобождаването обаче се подчинява на условието споразуменията да не съдържат нито едно от твърдо установените ограничения, посочени в член 4 от Общия регламент за групово освобождаване на вертикални споразумения и член 5 от Регламента за групово освобождаване на моторни превозни средства, както и нито едно от изключените ограничения, описани в член 5 от Общия регламент за групово освобождаване на вертикални споразумения.

47. Три от твърдо установените ограничения в общия регламент за групово освобождаване на вертикални споразумения се отнасят конкретно до селективната дистрибуция. В член 4, буква б) като твърдо установено се описва ограничаването на територията на която, или на потребителите, на които купувач, който е страна по споразумението, може да продава договорните стоки или услуги, с изключение на ограничаването на продажбите на неоторизирани дистрибутори от страна на членовете на селективна дистрибуторска система на пазари, където функционира такава система. В член 4, буква в) се описват като твърдо установени споразуменията, при които се ограничават активните или пасивните продажби на крайните потребители от страна на членовете на селективна дистрибуторска система, функционираща на ниво на търговия на дребно, без да се нарушава възможността да бъде забранено на член на системата да действа извън неразрешено място на установяване, докато член 4, буква г) се отнася до ограничаването на насрещните доставки между дистрибутори в рамките на селективна дистрибуторска система, включително между дистрибутори, функциониращи на различни нива на търговията. Тези три твърдо установени ограничения са уместни специално за дистрибуцията на моторни превозни средства.

48. Вътрешният пазар позволява на потребителите да купуват моторни превозни средства в други държави от ЕИП и да се възползват от ценовите разлики между тях, поради което Надзорният орган на ЕАСТ счита защитата на паралелната търговия в този сектор за важна за конкуренцията цел. Възможността за потребителя да закупи стоки в други държави от ЕИП е особено важна, що се отнася до моторните превозни средства, предвид високата цена на стоката и преките ползи под формата на по-ниски цени, от които се възползват потребителите, купуващи моторни превозни средства на друго място в ЕИП. Поради това Надзорният орган на ЕАСТ следи за това споразуменията за дистрибуция да не ограничават паралелната търговия, тъй като не може да се очаква това ограничение да отговаря на условията на член 53, параграф 3 (24).

49. Комисията е завела няколко дела срещу производители на моторни превозни средства за възпрепятстване на тази търговия и нейните решения бяха потвърдени до голяма степен от европейските съдилища (25). Този опит показва, че ограниченията върху паралелната търговия могат да придобиват различна форма. Определен доставчик може например да окаже натиск върху дистрибутори, да ги заплашва с прекратяване на договора, да не изплаща бонусите, да отказва да спазва гаранциите на моторните превозни средства, внесени от потребител или в резултат на насрещни доставки между дистрибуторите, установени в различни държави от ЕИР или да накара дистрибутор да чака значително по-дълго за доставка на идентично моторно превозно средство, когато въпросният потребител живее в друга държава от ЕИП.

50. Конкретен пример за непреки ограничения върху паралелната търговия възниква, когато даден дистрибутор няма възможност да получава нови моторни превозни средства заедно с необходимите спецификации за трансгранични продажби. При тези конкретни обстоятелства ползата от груповото освобождаване може да зависи от това дали доставчикът доставя на своите дистрибутори моторни превозни средства със спецификации, идентични с онези, продавани в други държави от ЕИП на потребителите от тези страни (т. нар. „клауза за наличност“) (26).

51. За целта на прилагането на груповото освобождаване и по-конкретно що се отнася до прилагането на член 4, буква в) от Общия регламент за групово освобождаване на вертикални споразумения, понятието „крайни потребители“ включва лизингови дружества. Това означава по-специално, че дистрибуторите в системите за селективна дистрибуция не трябва да бъдат възпирани да продават нови моторни превозни средства на избраните от тях лизингови дружества. Доставчик, използващ селективна дистрибуция, може обаче да попречи на дистрибуторите си да продават нови моторни превозни средства на лизингови дружества, когато съществува доказуем риск, че тези дружества ще ги препродадат, докато са все още нови. Следователно доставчик може да изиска от дилър, преди да продава на конкретно предприятие, да провери приложените общи лизингови условия, за да установи дали въпросното предприятие е наистина лизингово дружество, а не неоторизиран препродавач. Обаче задължаването на дилъра да предостави на доставчика си копия от всяко лизингово споразумение, преди дилърът да продаде автомобила на лизингово дружество, може да бъде равносилно на непряко ограничаване на продажбите.

52. Понятието „крайни потребители“ обхваща и потребителите, които купуват чрез посредник. Посредникът е лице или предприятие, което купува ново моторно превозно средство от името на даден потребител, без да е член на мрежата за дистрибуция. Тези оператори изпълняват важна роля в сектора на моторните превозни средства, по-специално като улесняват потребителите при закупуването на моторни превозни средства в други държави от ЕИП. Доказателството за статут на посредник следва по правило да се установява чрез получено преди трансакцията валидно пълномощно, включващо името и адреса на потребителя. Използването на интернет като средство за привличане на клиенти във връзка с дадена гама автомобили и за събиране на електронни пълномощни не засяга статута на посредник. Посредниците следва да се разграничават от независимите препродавачи, които купуват моторни превозни средства с цел препродажба и не извършват дейност от името на конкретни потребители. Независимите препродавачи не трябва да се считат за крайни потребители за целите на груповото освобождаване.

ii) Оценка на селективната дистрибуция извън обхвата на груповото освобождаване

53. Както е обяснено в параграф 175 от общите насоки относно вертикалните ограничения, възможните рискове за конкуренцията в резултат на селективната дистрибуция са намаляване на конкуренцията между дистрибутори на една и съща марка, и по-специално в случай на кумулативен ефект, изключване на определен вид или видове дистрибутори от пазара и улесняване на тайно договаряне между доставчици или купувачи.

54. С цел да се оценят възможните антиконкурентни ефекти на селективната дистрибуция съгласно член 53, параграф 1, трябва да бъде направено разграничение между чисто качествена селективна дистрибуция и количествена селективна дистрибуция. Както е посочено в параграф 43, качествената селективна дистрибуция по принцип не попада в обхвата на член 53, параграф 1.

55. Фактът, че мрежа от споразумения не се ползва от груповото освобождаване, тъй като пазарният дял на една или повече от страните превишава прага за освобождаване от 30 %, не означава, че такива споразумения са незаконни. Вместо това, страните по такива споразумения трябва да ги анализират поотделно, за да проверят дали попадат в обхвата на член 53, параграф 1, и ако е така, дали все пак е възможно да се ползват от изключението, предвидено в член 53, параграф 3.

56. По отношение на специфичните аспекти на дистрибуцията на нови моторни превозни средства, количествената селективна дистрибуция отговаря най-общо на изискванията на член 53, параграф 3, ако пазарните дялове на страните не превишават 40 %. Страните по такива споразумения обаче следва да не забравят, че наличието на определени стандарти за подбор би могло да повлияе на съвместимостта на техните споразумения с член 53, параграф 3. Например, въпреки че използването на клаузи относно местоположението в споразуменията за селективна дистрибуция на нови моторни превозни средства, т.е. споразумения, съдържащи забрана за членовете на система за селективна дистрибуция да извършват дейности от неразрешено място на установяване, обикновено дава своя принос към ефикасността под формата на по-ефикасна логистика и предвидимо покритие на мрежата, тези ползи могат да бъдат неутрализирани от недостатъците, ако пазарният дял на доставчика е много голям, и при тези обстоятелства за такива клаузи може да се окаже невъзможно да се ползват от изключението в член 53, параграф 3.

57. Индивидуалната оценка на селективната дистрибуция за оторизираните сервизи също повдига специфични въпроси. Доколкото съществува пазар (27) за услуги по ремонт и поддръжка, който е отделен от пазара за продажба на нови моторни превозни средства, той се счита за специфичен за конкретната марка. На този пазар основният източник на конкуренция произтича от конкурентното взаимодействие между независимите и оторизираните сервизи на въпросната марка.

58. Независимите сервизи осигуряват по-конкретно конкурентен натиск от жизненоважно значение, тъй като техният бизнес модел и свързаните с него оперативни разходи са различни от тези на оторизираните мрежи. Освен това за разлика от неоторизираните сервизи, които до голяма степен използват части, произведени от производителя на моторното превозно средство, независимите сервизи по принцип по-често използват други марки, като по този начин позволяват на собственика на автомобил да избере между конкурентни части. Също така, предвид факта, че голямото мнозинство от поправките на нови моторни превозни средства се извършва в оторизираните сервизи, е важно да се запази ефективната конкуренция между оторизираните сервизи, което може да се гарантира само ако остане открит достъпът до мрежите за новонавлизащите участници на пазара.

59. Новата правна рамка улеснява Надзорния орган на ЕАСТ и националните органи по конкуренцията да защитават конкуренцията между независимите и оторизираните сервизи, както и между членовете на всяка мрежа от оторизирани сервизи. По-специално, намаляването на прага на пазарния дял за качествена селективна дистрибуция от 100 % на 30 % дава по-голяма възможност за действие на органите по конкуренцията.

60. Ето защо, когато оценяват отражението върху конкуренцията от вертикални споразумения на пазара за следпродажбени услуги на моторни превозни средства, страните следва да осъзнават решимостта на Надзорния орган на ЕАСТ да запази конкуренцията както между членовете на мрежите от оторизирани сервизи, така и между тези членове и независимите сервизи. За тази цел следва да се обърне особено внимание на три конкретни типа поведение, които могат да ограничат тази конкуренция: възпрепятстване на достъпа на независимите сервизи до техническа информация, злоупотреба със законовите и/или удължените гаранции, за да бъдат изключени независимите сервизи, или поставяне на условия за достъпа до мрежите на оторизираните сервизи въз основа на критерии, които не са свързани с качеството.

61. Въпреки че следващите три подраздела се отнасят конкретно до селективната дистрибуция, същите ефекти на антиконкурентно препятстване биха могли да се получат от други видове вертикални споразумения, които пряко или косвено ограничават броя на сервизните партньори, които са договорно обвързани с производител на моторни превозни средства.

Достъп на независими оператори до техническа информация

62. Въпреки че за изцяло качествената селективна дистрибуция най-общо се счита, че попада извън обхвата на член 53, параграф 1 поради липса на антиконкурентни ефекти (28), споразуменията за качествена селективна дистрибуция, сключени с оторизирани сервизи и/или дистрибутори на части, могат да бъдат обхванати от член 53, параграф 1, ако в контекста на тези споразумения една от страните действа по начин, който изключва независимите оператори от пазара, например като не им се предоставя техническа информация, свързана с ремонта и поддръжката. В този контекст понятието за независими оператори включва независими сервизи, производители и дистрибутори на резервни части, производители на оборудване или инструменти за поддръжка, издатели на техническа информация, автомобилни клубове, оператори за пътна помощ, оператори, които предлагат услуги за контрол и тестване, и оператори, които предлагат обучение за монтьори.

63. Доставчиците осигуряват на своите оторизирани сервизи пълната техническа информация, необходима за извършване на ремонт на моторните превозни средства от техните марки, и често са единствените предприятия, които могат да осигурят на сервизите цялата техническа информация, която им е нужна за съответните марки. При тези обстоятелства, ако доставчикът не може да осигури на независимите оператори подходящ достъп до своята техническа информация за извършване на ремонтна дейност и дейност по поддръжка на конкретната марка, възможният отрицателен ефект, произтичащ от неговите споразумения с оторизирани сервизи и/или дистрибутори на части, може да бъде засилен и да доведе до попадане на споразуменията в обхвата на член 53, параграф 1.

64. Освен това липсата на достъп до необходимата техническа информация може да доведе до ограничаване на пазарната позиция на независимите оператори, като причини вреди за потребителя, изразяващи се в значително намаляване на избора на резервни части, по-високи цени на ремонтните услуги и услугите по поддръжка, намаляване на избора на сервизи и потенциални проблеми с безопасността. При тези обстоятелства ефикасността, която обикновено може да се очаква от споразуменията за оторизирана ремонтна дейност и дистрибуция на резервни части, няма да неутрализира този антиконкурентен ефект и следователно въпросните споразумения няма да отговарят на условията, посочени в член 53, параграф 3.

65. Актът, посочен в точка 1 от приложение II към Споразумението за ЕИП (Регламент (ЕО) № 715/2007 на Европейския парламент и на Съвета от 20 юни 2007 г. (29)) за типово одобрение на моторни превозни средства по отношение на емисиите от леки превозни средства за превоз на пътници и товари (Евро 5 и Евро 6) и за достъпа до информация за ремонт и техническо обслужване на превозни средства, както и в акта, посочен в точка 45щу от приложение II към Споразумението за ЕИП (Регламент (ЕО) № 692/2008 на Комисията от 18 юли 2008 г. за прилагане и изменение на Регламент (ЕО) № 715/2007 на Европейския парламент и на Съвета (30)) за типово одобрение на моторни превозни средства по отношение на емисиите от леки превозни средства за превоз на пътници и товари (Евро 5 и Евро 6) и за достъпа до информация за ремонт и техническо обслужване на превозни средства се предвижда система за разпространение на информация за ремонта и поддръжката на пътнически автомобили, пуснати на пазара от 1 септември 2009 г. В Регламент (ЕО) № 595/2009 на Европейския парламент и на Съвета от 18 юни 2009 г. за одобрението на типа на моторни превозни средства и двигатели по отношение на емисиите от тежки превозни средства (Евро 6) и за достъпа до информация за ремонта и техническото обслужване на превозните средства (31) и в мерките за прилагането му се предвижда възвеждането такава система за товарни превозни средства, пуснати на пазара от 1 януари 2013 г. Надзорният орган на ЕАСТ ще вземе предвид тези актове, когато прави оценка на случаи на съмнение за укриване на техническа информация за ремонт и поддръжка за моторни превозни средства, пуснати на пазара преди тези дати. При проучване дали укриване на определена информация може да доведе до попадане на такива споразумения в обхвата на член 53, параграф 1, следва да бъдат взети предвид редица фактори, сред които: a) дали въпросната информация представлява техническа информация или е информация от друг тип, например търговска информация (32), чието неразкриване е законно; б) дали неразкриването на въпросната техническа информация ще има значително влияние върху способността на независимите сервизи да извършват своите дейности и да оказват конкурентен натиск на пазара; в) дали въпросната техническа информация е предоставена на членовете на съответната мрежа от оторизирани сервизи; ако е предоставена на мрежата от оторизирани сервизи под каквато и да е форма, следва да бъде предоставена и на независими оператори на недискриминационна основа; г) дали въпросната техническа информация в крайна сметка (33) ще бъде използвана за ремонт и поддръжка на моторни превозни средства, или ще бъде използвана за друга цел (34), като например за производството на резервни части или инструменти.

66. Технологичният прогрес води до това, че понятието за техническа информация се променя. Понастоящем конкретните примери за техническа информация включват софтуер, кодове за грешки и други параметри заедно с актуализациите, необходими за работа с електронни блокове за управление, с оглед въвеждането или възстановяването на настройки, препоръчани от доставчика, номера за идентифициране на моторното превозно средство или всякакви други методи за идентифициране на моторното превозно средство, каталози за части, процедури за ремонт и поддръжка, работни решения, получени в резултат на практически опит и свързани с проблеми, типични за определен модел или партида, както и уведомления за изтегляне от пазара и други уведомления за идентифициране на ремонтни дейности, които могат да бъдат извършвани безплатно в рамките на мрежата от оторизирани сервизи. Кодът на резервна част или друга информация, необходима за идентифициране на правилната маркова резервна част на производителя на автомобили, която отговаря на конкретно моторно превозно средство (т.е. частта, която производителят на автомобили обикновено доставя на членовете на своите оторизирани мрежи за поправката на въпросния автомобил), също представлява техническа информация (35). Списъкът, изложен в член 6, параграф 2 от акта, посочен в точка 1 от приложение II към Споразумението за ЕИП (Регламент (ЕО) № 715/2007 и в Регламент (ЕО) № 595/2009, все още невключен в Споразумението за ЕИП, следва също да се използва като ръководство за това какво приема Комисията за техническа информация за целите на прилагането на член 53.

67. Начинът, по който се предоставя техническа информация, също има значение за оценяването на съвместимостта с член 53 на споразуменията с оторизираните сервизи. Трябва да се осигурява достъп при поискване и без излишно забавяне, информацията следва да се предостави под такава форма, че да може да се използва, а цената, заплащана за информацията, не трябва да обезкуражава достъпа до нея чрез отказ да се вземе предвид степента, в която тя се използва от независимия оператор. От даден доставчик на моторни превозни средства следва да се изисква да даде на независимите оператори достъп до техническата информация за нови моторни превозни средства в същото време, в което такъв достъп е даден на неговите оторизирани сервизи и не трябва да задължава независимите оператори да закупуват повече от необходимата им информация за извършване на въпросната работа. Член 53 не съдържа обаче задължение за доставчика да предоставя техническа информация в стандартизирана форма или чрез определена техническа система, като стандарта CEN/ISO или формата OASIS, както е посочено в акта, посочен в точка 1 от приложение II към Споразумението за ЕИП (Регламент (ЕО) № 715/2007) и Регламент (ЕО) № 295/2009 на Комисията от 18 март 2009 г. относно класирането на някои стоки в Комбинираната номенклатура (36) и подобни правила за класифициране.

68. Горните съображения следва да обхващат и достъпа на независимите оператори до инструменти и обучение. Понятието „инструменти“ в този контекст включва инструменти за електронна диагностика и други инструменти за ремонт заедно със свързания с тях софтуер и неговите периодични актуализации, както и следпродажбените услуги за такива средства.

Злоупотреба с гаранции

69. Основаните на базата на качествен подбор споразумения също могат да бъдат обхванати от член 53, параграф 1, ако доставчикът и членовете на оторизираната му мрежа пряко или косвено запазват ремонтните дейности на определени категории моторни превозни средства за членове на своите оторизирани мрежи. Това може да стане например, като се постави като изискване за получаване на гаранция от производителя за купувача, независимо дали законна или удължена гаранция, крайният потребител да поръчва дейностите по ремонт и поддръжка на моторното превозно средство, които не са обхванати от гаранцията, да се извършват само от оторизиран сервиз от мрежата. Същото се отнася и за гаранционните условия, според които при смяната на резервни части, необхванати от гаранцията, трябва да се използва марката резервни части на производителя. Също така изглежда съмнително дали споразумения за селективна дистрибуция, съдържащи такива практики, биха могли да донесат ползи за потребителите, които да позволят на въпросните споразумения да се ползват от изключението в член 53, параграф 3. Ако обаче доставчик основателно откаже да изпълни посочен в гаранцията иск въз основа на това, че ситуацията, довела до въпросния иск, е предизвикана от сервиз, който не е извършил правилно определена ремонтна дейност или дейност по поддръжка, или произтича от използване на лошокачествени резервни части, това няма да окаже влияние върху съвместимостта на споразуменията на доставчика за сервизна дейност с правилата за конкуренцията.

Достъп до мрежи на оторизирани сервизи

70. Конкуренцията между оторизираните и независимите сервизи не е единствената форма на конкуренция, която трябва да бъде взета предвид при анализирането на съвместимостта на споразуменията с оторизирани сервизи с член 53. Страните следва да оценят и степента, в която оторизираните сервизи в рамките на съответната мрежа са в състояние да се конкурират помежду си. Един от основните фактори, влияещи върху интензитета на тази конкуренция, е свързан с условията за достъп до мрежата, установени в стандартните споразумения с оторизирани сервизи. Предвид силната като цяло пазарна позиция на мрежите от оторизирани сервизи, тяхното специфично значение за собствениците на по-нови превозни средства, както и факта, че потребителите не са готови да пътуват на дълги разстояния, за да бъдат ремонтирани техните автомобили, според Надзорния орган на ЕАСТ е важно достъпът до мрежите на оторизираните сервизи като цяло да остане отворен за всички фирми, които отговарят на определени критерии за качество. Подлагането на кандидатите на количествен подбор може да доведе до попадане на споразумението в обхвата на член 53, параграф 1.

71. Конкретен казус възниква, когато споразуменията задължават оторизираните сервизи също така да продават нови моторни превозни средства. Съществува вероятност такива споразумения да бъдат обхванати от член 53, параграф 1, тъй като въпросното задължение не се изисква от естеството на договорните услуги. Освен това споразуменията, съдържащи такова задължение за установена марка, обикновено не могат да се ползват от изключението, съдържащо се в член 53, параграф 3, тъй като въздействието му ще ограничи силно достъпа до мрежата на оторизираните сервизи, като намали по този начин конкуренцията, без да носи съответните ползи на потребителите. В някои случаи обаче, доставчик, който желае да предлага определена марка на конкретен географски пазар, може първоначално да изпита затруднения при привличането на дистрибутори, желаещи да направят необходимите инвестиции, освен ако не са сигурни, че няма да се сблъскат с конкуренция от страна на „самостоятелни“ оторизирани сервизи, които се опитват да се възползват наготово от тези първоначални инвестиции. При тези обстоятелства договорното обвързване на двете дейности за ограничен период от време ще насърчи конкуренцията на пазара за продажби на моторни превозни средства, като даде възможност за пускане на новата марка на пазара и не би оказало ефект върху потенциалния пазар на ремонтните дейности, специфични за марката, който нямаше да съществува, ако не се продаваха моторните превозни средства. Следователно не е вероятно въпросните споразумения да попаднат в приложното поле на член 53, параграф 1.

(1) ОВ C 138, 28.5.2010 г., стр. 16.

(2) ОВ L 129, 28.5.2010 г., стр. 52, включен в точка 4б от приложение XIV към Споразумението за ЕИП с Решение № 91/2010 (ОВ L 277, 21.10.2010 г., стр. 44 и Притурка за ЕИП № 59, 21.10.2010 г., стр. 13).

(3) ОВ L 102, 23.4.2010 г., стр. 1, включен в точка 2 от приложение XIV към Споразумението за ЕИП с Решение № 77/2010 (ОВ L 244, 16.9.2010 г., стр. 35 и Притурка за ЕИП № 49, 16.9.2010 г., стр. 34).

(4) Виж бележка под линия на стр. 3.

(5) (Все още непубликувано).

(6) ОВ L 203, 1.8.2002 г., стр. 30.

(7) Дистрибуторите на нивото на търговията на дребно обикновено се наричат в сектора „дилъри“.

(8) След осъвременяването на правилата на ЕИП за конкуренцията основната отговорност за този анализ се носи от страните по споразуменията. При все това Надзорният орган на ЕАСТ може да проверява съвместимостта на споразуменията с член 53 по своя собствена инициатива или след постъпване на жалба.

(9) Изтичането на действието на акта, посочен преди в точка 4б от приложение XIV към Споразумението за ЕИП (Регламент (ЕО) № 1400/2002) и замяната му с новата правна рамка, обяснена в тези насоки, не изисква само по себе си да бъдат прекратени съществуващите договори Вж. например решението на Съда по дело C-125/05 Vulcan Silkeborg A/S v Skandinavisk Motor Co. A/S [2006] ECR I-7637.

(10) SEC(2008) 1946.

(11) COM(2009) 388.

(12) В съответствие с член 7 от общия регламент за групово освобождаване на вертикални споразумения за изчисляването на този праг на пазарния дял по принцип се използват данни за стойността на реализираните продажби, или ако няма такива данни, може да се използва друга надеждна пазарна информация, включително обемите на продажбите на пазара. Във връзка с това Надзорният орган на ЕАСТ отчита факта, че за дистрибуцията на нови моторни превозни средства пазарните дялове понастоящем се изчисляват от сектора въз основа на обема на моторните превозни средства, продадени от доставчика на съответния пазар, който включва всички моторни превозни средства, които се считат от купувача за взаимнозаменяеми или заместими поради характеристиките на продуктите, техните цени и предназначението им.

(13) Обяснителна брошура за Регламент (ЕО) № 1400/2002 на Комисията от 31 юли 2002 г. — Дистрибуция и обслужване на моторни превозни средства в Европейския съюз.

(14) ОВ L 263, 9.10.2007 г., стр. 1 (все още невключена в Споразумението за ЕИП).

(15) ОВ L 153, 18.6.1994 г., стр. 30 и Притурка за ЕИП № 15, 18.6.1994 г., стр. 29.

(16) Ако производителят на моторни превозни средства предоставя инструмент, права на интелектуална собственост и/или ноу-хау на производител на компоненти, тази спогодба няма да се ползва от известието относно договорите за подизпълнение, ако производителят на компоненти вече разполага с този инструмент, права на интелектуална собственост или ноу-хау или би могъл да се сдобие с тях при разумни условия, понеже при тези обстоятелства приносът не би бил необходим.

(17) Известие на Надзорния орган на ЕАСТ относно споразуменията с незначителен ефект, които не ограничават съществено конкуренцията по смисъла на член 53, параграф 1 от Споразумението за ЕИП (de minimis), ОВ C 67, 20.3.2003 г., стр. 20, както и Притурка за ЕИП № 15, 20.3.2003 г., стр. 11.

(18) По отношение на уместните фактори, които трябва да бъдат взети предвид, за да се извърши оценка на задълженията за въздържане от конкуренция съгласно член 53, параграф 1, виж съответния раздел в общите насоки относно вертикалните ограничения, по конкретно параграфи 129—150.

(19) Виж дела BMW IP/06/302 — 13.3.2006 г. и Opel 2006, IP/06/303 — 13.3.2006 г.

(20) Виж общите насоки за вертикални ограничения, параграф 141.

(21) Съгласно член 6 от акта, посочен в точка 4б от приложение XIV към Споразумението за ЕИП (Регламент (ЕC) № 461/2010 на Комисията от 27 май 2010 г.), както е изменен за целите на Споразумението за ЕИП.

(22) Например, ако дилър закупува през дадена година 100 автомобила от марка А, за да отговори на търсенето, и желае да закупи 100 автомобила от марка Б, задължение за минимални покупки от 80 % относно марка А означава, че на следващата година дилърът ще трябва да купи 160 автомобила от марка А. Предвид това, че е вероятно степента на навлизане да бъде относително стабилна, дилърът сигурно ще остане с голям запас от непродадени автомобили от марка А. Затова ще бъде принуден драстично да намали покупките си на автомобили от марка Б, за да избегне такава ситуация. В зависимост от конкретните обстоятелства на случая тази практика може да се разглежда като задължение за снабдяване с продукт от една марка.

(23) Трябва да се припомни обаче, че съгласно установената съдебна практика на европейските съдилища е възможно системите за изцяло качествена селективна дистрибуция все пак да ограничават конкуренцията, когато наличието на определен брой такива системи не позволява съществуването на други форми на дистрибуция въз основа на различен начин на конкуриране. Тази ситуация обикновено не възниква на пазарите за продажба на нови моторни превозни средства, където лизинговите и други подобни спогодби представляват валидна алтернатива на прякото закупуване на моторно превозно средство, нито на пазарите за ремонтни дейности и поддръжка, тъй като независимите сервизи осигуряват на потребителите алтернативен канал за поддръжката на техните моторни превозни средства. Виж например дело T-88/92 Groupement d'achat Édouard Leclerc срещу Комисията [1996] Сборник практика на Съда на ЕС II-1961.

(24) Идеята, че трансграничните ограничения на търговията могат да причинят вреди на потребителите, е потвърдена от европейските съдилища в дело C-551/03 P, General Motors, [2006] Сборник практика на Съда на ЕС 1-3173, параграфи 67—68; дело C-338/00 P, Volkswagen/Комисия, [2003 г.], Сборник практика на Съда на ЕС, I-9189, параграфи 44 и 49, и дело T-450/05, Peugeot/Комисия, [2009] Сборник практика на Съда на ЕС II-2533, параграфи 46—49.

(25) Решение 98/273/ЕО на Комисията от 28 януари 1998 г. по дело IV/35.733 — VW, Решение 2001/146/ЕО на Комисията от 20 септември 2000 г. по дело COMP/36.653 — Opel, ОВ L 59, 28.2.2001 г., стр. 1, Решение 2002/758/ЕО на Комисията от 10 октомври 2001 г. по дело COMP/36.264 — Mercedes-Benz, ОВ L 257, 25.9.2002 г., стр. 1, Решение 2006/431/ЕО на Комисията от 5 октомври 2005 г. по дела F-2/36.623/36.820/37.275 — SEP et autres/Peugeot SA.

(26) Съединени дела 25 и 26/84 Ford — Werke AG and Ford of Europe Inc. срещу Комисията на Европейските общности, [1985] ECR 2725.

(27) При някои обстоятелства може да се дефинира системен пазар, който включва едновременно моторни превозни средства и резервни части, като се вземе предвид inter alia времето, в продължение на което се ползва превозното средство, както и предпочитанията на потребителите и поведението им на купувачи. Виж известието на Комисията за определянето на съответния пазар за нуждите на правото на конкуренцията в ЕИП, OB L 200, 16.7.1998 г., стр. 46, и Притурката за ЕИП към ОВ 28, 16.7.1998 г., стр. 3, параграф 56. Важен фактор е дали значителен процент купувачи правят своя избор, вземайки предвид разходите през жизнения цикъл на моторното превозно средство. Например поведението при покупка на купувачи на камиони, които закупуват и експлоатират парк от превозни средства и вземат предвид разходите за поддръжка в момента на закупуване на моторното превозно средство, може значително да се различава от това на купувачи на отделни моторни превозни средства. Друг фактор от значение е съществуването и относителната позиция на доставчици на части, сервизи и/или дистрибутори на части, извършващи дейност на пазара за следпродажбени услуги независимо от производителите на моторни превозни средства. В повечето случаи е вероятно да съществува пазар на следпродажбените услуги, специфичен за марката, по-специално защото повечето купувачи са частни лица или МСП, които закупуват моторни превозни средства и следпродажбени услуги отделно и нямат систематичен достъп до данни, позволяващи им да извършват предварителна оценка на цялостните разходи, свързани с притежаването на моторно превозно средство.

(28) Както е отбелязано в параграф 54 по-горе, това обикновено се случва на пазарите за ремонтни дейности и поддръжка, тъй като независимите сервизи осигуряват на потребителите алтернативен канал за поддръжката на техните моторни превозни средства.

(29) ОВ L 171, 29.6.2007 г., стр. 1, включен в точка 1 от приложение II към Споразумението за ЕИП с Решение № 4/2008 (ОВ L 154, 12.6.2008 г., стр. 7 и Притурка за ЕИП № 33, 12.6.2008 г., стр. 6).

(30) ОВ L 199, 28.7.2008 г., стр. 1, включен в точка 45щу от приложение II към Споразумението за ЕИП с Решение № 43/2009 (ОВ L 162, 25.6.2009 г., стр. 20 и Притурка за ЕИП № 33, 25.6.2009 г., стр. 5).

(31) ОВ L 188, 18.7.2009 г., стр. 1. (все още невключено в Споразумението за ЕИП).

(32) Търговската информация може да се разглежда като информация, използвана за провеждането на стопанска дейност по ремонт и поддръжка, но не е необходима за ремонтиране или поддръжка на моторни превозни средства. Примерите включват софтуера за фактуриране (billing software) или информацията за тарифите за заплащане на час, практикувани в рамките на мрежа от оторизирани сервизи.

(33) Като информацията, предоставяна на издателите, за да снабдяват с нея сервизите на моторни превозни средства.

(34) Информацията, използвана за поставяне на резервна част или за използване на инструмент в моторното превозно средство, следва да се счита като използвана за ремонт и поддръжка, а информацията за дизайна, производствения процес или използваните материали за производството на резервна част не следва да се счита като попадаща в тази категория и поради това може да бъде отказвана.

(35) Не би следвало независимият оператор да трябва да купува въпросната резервна част, за да може да получи тази информация.

(36) ОВ L 95, 9.4.2009 г., стр. 7 (текстът не е от значение за ЕИП).